อึ้งดอกเบี้ยรับไม่พอจ่ายค่าต๋ง
ธนาคารทหารไทยเปิดไส้ในแบงก์กินค่าธรรมเนียมบานเบอะ ธุรกิจจ่ายค่าธรรมเนียมโอน ฝาก ถอนถึงปีละ 5 หมื่นบาท ไม่คุ้มกินดอกเบี้ยเงินฝากแล้ว
18 ต.ค. 2555

ธนาคารทหารไทยเปิดไส้ในแบงก์กินค่าธรรมเนียมบานเบอะ ธุรกิจจ่ายค่าธรรมเนียมโอน ฝาก ถอนถึงปีละ 5 หมื่นบาท ไม่คุ้มกินดอกเบี้ยเงินฝากแล้ว 
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า หลังจากธนาคารได้ออกผลิตภัณฑ์ “ทีเอ็มบี วันแบงก์ วันแอคเค้าท์” สำหรับลูกค้าธุรกิจ โดยลูกค้าสามารถฝาก โอน และถอนเงินจากบัญชีของธนาคารสาขาใดก็ได้ไปยังบัญชีธนาคารทหารไทยด้วยกันโดยไม่เสียค่าธรรมเนียม ปรากฏมีลูกค้าเปิดบัญชีกว่า 5,000 ราย จากช่วง 3 เดือนก่อนมี 4,000 ราย สามารถประหยัดค่าธรรมเนียมทั้งหมดให้กับลูกค้าได้รายละ 5 หมื่นบาทต่อปี คิดเป็นมูลค่ารวมกว่า 250 ล้านบาท 
นายปพนธ์ กล่าวว่า ต้นทุนการโอนเงินภายในธนาคารต่ำมาก ฉะนั้นการไม่คิดค่าธรรมเนียมกับลูกค้าจึงไม่ได้ส่งผลต่อค่าใช้จ่ายธนาคารเท่าใดนัก ในทางกลับกันยังช่วยให้ลูกค้าบอกต่อ และชวนคู่ค้าเปิดบัญชีกับธนาคาร เพื่อไม่ต้องเสียค่าธรรมเนียมการฝาก โอน และถอนเงิน ขณะเดียวกันเมื่อซื้อเช็ค 1 เล่ม ได้ฟรีอีก 1 เล่ม ช่วยลดค่าใช้จ่ายสำหรับลูกค้าธุรกิจได้ 
นายปพนธ์ กล่าวว่า ผลของการออกผลิตภัณฑ์ที่ไม่คิดค่าธรรมเนียม นอกจากทำให้ลูกค้าย้ายมาใช้บริการกับธนาคารแล้ว ยังย้ายเงินฝากมาฝากไว้กับธนาคารด้วย ทำให้ธนาคารมีต้นทุนดอกเบี้ยจ่ายต่ำ ไม่ต้องแข่งขันราคาดอกเบี้ยเงินฝาก เพราะหากเป็นลูกค้าธุรกิจจะมองว่าดอกเบี้ยเงินฝากที่ได้น้อยกว่ารายจ่ายที่เกิดจากค่าธรรมเนียมในแต่ละปี ฉะนั้นหากผลิตภัณฑ์นั้นธนาคารให้ดอกเบี้ยต่ำมาก ลูกค้าก็ไม่ได้มองเป็นประเด็นหลัก เป็นผลทำให้ธนาคารสามารถบริหารส่วนต่างอัตราดอกเบี้ย (สเปรด) ในไตรมาส 3 ได้สูงขึ้นเป็น 2.82% จาก 2.68% ในไตรมาส 2
ปัจจุบันลูกค้าเอสเอ็มอีรายเล็กได้นำเงินมาฝากกับธนาคารเฉลี่ยรายละ 34 แสนบาท และรายใหญ่ฝาก 7 แสนบาท การฝากเงินเพื่อใช้หมุนเวียนของลูกค้าต่อรายจึงสูงขึ้น 3 เท่า จากเดิมลูกค้าเอสเอ็มอีที่ไม่ได้ใช้ผลิตภัณฑ์นี้มีเงินฝากในธนาคารเฉลี่ยรายละ 1 แสนบาท ทั้งนี้ผลิตภัณฑ์ทีเอ็มบี วันแบงก์ วันแอคเค้าท์ ให้ดอกเบี้ยเงินฝากออมทรัพย์ 0.125%
“นี่เป็นอีกวิธีในการระดมเงินฝากโดยไม่ต้องแข่งเรื่องดอกเบี้ย นอกจากได้ลูกค้าใหม่แล้วยังต่อยอดผลิตภัณฑ์อื่นให้กับลูกค้าได้ด้วย เช่น สินเชื่อหมุนเวียน” นายปพนธ์ กล่าว
นายปพนธ์ กล่าวว่า ธนาคารตั้งเป้าหมายภายในเดือน ม.ค. จะได้ลูกค้าผลิตภัณฑ์นี้ 1 หมื่นบัญชี และมีเงินฝากเข้ามาอีก 1 หมื่นล้านบาท จากปัจจุบันลูกค้าเอสเอ็มอีที่กู้เงินมี 2.8 หมื่นราย และเอสเอ็มอีในฝั่งเงินฝากอีก 1 แสนราย โดยนอกจากขยายจากฐานลูกค้าเก่า ก็จะมีส่วนที่เป็นลูกค้าใหม่ เพราะธนาคารได้ออกแคมเปญหากลูกค้าแนะนำให้มาสมัครผลิตภัณฑ์นี้ทุกๆ 1 คู่บัญชี จะได้รับบัตรเติมน้ำมันมูลค่า 800 บาท และครบ 5 คู่ ได้ทองคำหนัก 1 สลึง
นายเอศ ศิริวัลลภ หัวหน้าเจ้าหน้าที่บริหารผลิตภัณฑ์และการขายสินเชื่อเครือข่ายธุรกิจ ธนาคารทหารไทย กล่าวว่า เป็นเรื่องแปลกของธุรกิจธนาคารพาณิชย์ในไทยที่คิดค่าโอนเงินแพงกว่าการนำเงินสดมาฝากที่ธนาคารด้วยตัวเอง ทั้งที่ระบบต้องการให้ลดการพึ่งพาเงินสด ซึ่งหากลูกค้าธุรกิจบางรายหากโอนเงินหลักล้านบาทกลับต้องเสียค่าธรรมเนียมการโอนหลักร้อยบาท แต่ถ้านำเงินสดเข้ามาฝากที่สาขากลับไม่เสียค่าธรรมเนียม